La crisi: algunes claus (article publicat a l’Avui, novembre de 2008) | Elisenda Paluzie
« Krugman: un Nobel merescut (publicat a l’Avui, octubre de 2008)
La bola de neu (article publicat a l’Avui, novembre de 2008) »
La crisi: algunes claus (article publicat a l’Avui, novembre de 2008)
Aquesta setmana, en una aula magna plena de gom a gom, cinc catedràtics de la Facultat d’Economia i Empresa de la Universitat de Barcelona van debatre sobre la crisi. Sense alarmismes, però reconeixent la gravetat de la situació i les característiques especials d’aquesta crisi, es van plantejar algunes claus per a l’anàlisi del que ha passat i també es van fer prediccions.
Joan Hortalà, catedràtic de teoria econòmica, centrant l’anàlisi en els cicles borsaris va predir que fins al 2015 la borsa no recuperarà els nivells del 2007. Així, tot i que aviat s’haurà tocat fons, la recuperació serà molt lenta. El també catedràtic de teoria econòmica Eduard Berenguer va destacar la irresponsabilitat en què van incórrer les autoritats nord-americanes de la Securities and Exchanges Comission quan van cedir a les pressions dels cinc principals bancs d’inversions, per alliberar-se de les obligacions de provisions de reserves. Això va portar a uns nivells d’endeutament excessius. En el cas espanyol, el problema més important és la bombolla immobiliària, que els governs centrals van alimentar amb mesures fiscals incentivadores de la compra d’habitatges. Pel que fa a les mesures actuals, el problema és assegurar que la liquiditat arribi a les petites i mitjanes empreses.
Finalment, el catedràtic Juan Tugores va destacar el canvi en l’ordre econòmic internacional que emergirà a la sortida d’aquesta crisi. Els anomenats països emergents, com la Xina i els països del Golf, són els que disposen d’estalvi per cobrir el deute occidental, però també són països no democràtics i sense Estat de benestar.
Article publicat al diari Avui, l’1 de novembre de 2008.